|  |
| --- |
| ethnosimo-aade-gr |

Αθήνα, 18 Ιουλίου 2023

**ΔΕΛΤΙΟ ΤΥΠΟΥ**

**ΑΑΔΕ: Κατάσχεση 21,6 τόνων λαθραίας αιθυλικής αλκοόλης για νόθευση ποτών – Πάνω από €667.000,00 ευρώ οι διαφυγόντες δασμοί και φόροι.**

Σημαντική ποσότητα λαθραίας αιθυλικής αλκοόλης, που προοριζόταν για τη νόθευση αλκοολούχων ποτών, κατασχέθηκε από την Ανεξάρτητη Αρχή Δημοσίων Εσόδων.

Συγκεκριμένα, μετά από αξιοποίηση πληροφορίας που είχε το μεσημέρι του Σαββάτου η Ελεγκτική Υπηρεσία Τελωνείων ΑΑΔΕ Θεσσαλονίκης, μέσω της Βουλγαρικής Τελωνειακής Διοίκησης, σήμανε συναγερμός στην περιοχή της βορείου Ελλάδος για εντοπισμό συγκεκριμένου φορτηγού αυτοκινήτου με Σερβικές πινακίδες κυκλοφορίας. Η υπόθεση αφορούσε μεταφορά λαθραίας αιθυλικής αλκοόλης, με φορτίο κάλυψης υγρά υαλοκαθαριστήρων, στο όνομα παραλήπτη που οι ελεγκτές της ΕΛΥΤ Θεσσαλονίκης ΑΑΔΕ Τελωνεία διαπίστωσαν ότι ήταν ανύπαρκτος. Στην υπόθεση ενεπλάκη και η Οικονομική Αστυνομία Θεσσαλονίκης και μετά από συντονισμένες ενέργειες το φορτηγό εντοπίστηκε στο σταθμό διοδίων των Μαλγάρων και τέθηκε σε παρακολούθηση. Τις μεταμεσονύχτιες ώρες του Σαββάτου και αφού τη σκυτάλη πήραν διαδοχικά ΕΛΥΤ ΑΑΔΕ Τελωνεία Αττικής και Οικονομική Αστυνομία Αττικής το φορτηγό κατέληξε σε κλειστό πάρκινγκ της περιοχής Ασπροπύργου, όπου οι οδηγοί το στάθμευσαν τις νυκτερινές ώρες. Το πρωί της Κυριακής το φορτηγό μετακινήθηκε σε άλλο πάρκινγκ της περιοχής όπου επειδή δεν μπορούσε να διαπιστωθεί αν γινόταν οποιαδήποτε παρέμβαση στο φορτίο, μετά από συνεννόηση των δύο Διωκτικών Αρχών στο ψηλότερο επίπεδο, αποφασίστηκε ο άμεσος έλεγχος του φορτηγού.

Στη συνέχεια και αφού αστυνομικοί της Ο.Α. εντόπισαν τους δύο Σέρβους οδηγούς σε ξενοδοχείο της περιοχής και τους μετέφεραν στο πάρκινγκ, οι τελωνειακοί ελεγκτές της ΑΑΔΕ και οι αστυνομικοί έκαναν φύλλο και φτερό το φορτηγό και εντόπισαν 21,6 τόνους λαθραίας αιθυλικής αλκοόλης αντί για το δηλωθέν φορτίο.

Τα αποτελέσματα εργαστηριακής ανάλυσης του Χημείου της ΑΑΔΕ έδειξαν ότι ο αλκοολικός τίτλος της αιθυλικής αλκοόλης είναι 96,3% κατ’ όγκο.

Οι διαφυγόντες δασμοί και φόροι θα έφταναν στα 667.000,00 ευρώ.

Ο οδηγός και ο ιδιοκτήτης του φορτηγού, σερβικής υπηκοότητας, συνελήφθησαν και οδηγήθηκαν στον Εισαγγελέα Πρωτοδικών Αθηνών. Το πρόστιμο που θα επιβληθεί θα υπερβαίνει τα 2.000.000,00 ευρώ.

Οι τελωνειακές διωκτικές αρχές της ΑΑΔΕ συνεχίζουν την έρευνα, ώστε να εντοπίσουν τους τελικούς παραλήπτες του λαθραίου φορτίου.

